**Курс: 1, группа(ы)\_\_ПКС 199\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Дисциплина (МДК) \_\_Родная литература (татарская)**

**ФИО преподавателя Шафигуллина Лейсан Минзакиевна**

**Тема: Герой шагыйрь Муса Җәлил. Аның тормыш юлы һәм иҗаты.**

Татар халкының бөек улы, герой шагыйрь Муса Җәлил (Муса Мостафа улы

Җәлилов) 1906 елның 15 февралендә элекке Оренбург губернасы (хәзерге

Оренбург өлкәсе Шарлык районы) Мостафа авылында крестьян гаиләсендә

алтынчы бала булып дөньяга килә. 1913 елда Мусаның әтисе Мостафа абзый,

ишле гаиләсен ияртеп, Оренбург шәһәренә күчә һәм вак-төяк сату эшләре

белән шөгыльләнә башлый. 1918 елны ул туган авылына кире кайта һәм бер

елдан шунда вафат була.

Муса алты яшеннән авыл мәктәбенә укырга керә, гаилә шәһәргә күчкәч,

укуын «Хөсәения» мәдрәсәсендә дәвам иттерә. Мәдрәсә елларында

(1914-1917) матур әдәбият әсәрләрен яратып укый, Тукай, Дәрдмәнд, С.

Рәмиев иҗатлары белән яыннан таны¬ша, шулар тәэсирендә үзе дә шигырьләр

язып, аларны мәдрәсәдәге кулъяз¬ма журналга урнаштыра бара.

Октябрь революциясе җиңеп, илдә совет власте урнашкач, «Хөсәения»

мәдрәсәсе Мәгариф комиссариаты карамагындагы урта педагогик белем бирү

мәктәбе итеп үзгәртелә. Муса, бу мәктәпнең алдынгы укучыларыннан булып,

озакламый шәһәр комсомол оешмасына член булып керә.

1919 елның октябрендә, Оренбург шәһәре Дутов гаскәрләре тарафыннан

камап алынган чорда, Төркстан фронты политидарәсе органы «Кызыл йолдыз»

газетасында унөч яшьлек М. Җәлилнең «Бәхет» исемле шигыре басылып чыга.

Шуннан соң аның революция, көрәш рухы белән сугарылган романтик

шигырьләре матбугат битләрендә еш күренә башлый. 1919 елның декабрендә

М. Җәлил туган авылы Мостафага кайта һәм мәктәп балаларын, яшүсмерләрне

бердәм оешмага туплау буенча культура-агарту эшләре алып бара. 1920

елның январенда М. Җәлилнең актив катнашы белән Мостафа авылы яшьләренең

комсомол ячейкасы төзелә. Шушы ук вакытларда ул, кулына корал алып,

ирекле коммунарлар отряды составында кулак бандаларын тар-мар итү

операцияләрендә катнаша.

1921 елның афәтле җәен М. Җәлил яңадан Оренбург шәһәрендә уздыра.

Көзен аны, партиянең губерна комитеты рекомендациясе белән, Оренбург

хәрби-партия мәктәбенә урнаштыралар. Алты айдан мәктәпне тәмамлагач, ул

Халык мәгарифе институтына укырга керә, ләкин, авырып китеп, тиздән

укуын ташларга мәҗбүр була. Аннан да бигрәк ул Казанга, татар

мәдәниятенең үзәгенә ашкына.

1922 елның көзендә М. Җәлил Казанга килә. Башта ул «Татарстан»

газетасы редакциясендә эшли, ә 1923 елдан Татрабфакта укый башлый.

Рабфакта төрле фәннәрнең нигезләре белән танышу, алдынгы яшьләр,

язучылар арасында кайнау М. Җәлилнең фикри үсешенә һәм иҗат активлыгына

уңай йогынты ясый. Газета-журналларда аның бер-бер артлы шигырьләре,

мәкаләләре басыла, 1925 елда исә «Барабыз» исемле беренче шигъри

җыентыгы дөнья күрә.

1925-1927 елларда М. Җәлил ВЛКСМның Орск өяз комитетында, аннары

Оренбург губерна) комитетында инструктор булып эшли! 1927 елда аны

комсомолның Бөтенсоюз киңәшмәсенә делегат итеп җибәрәләр. Киңәшмәдә ул

ВЛКСМ Үзәк Комитетының татар-башкорт секциясе бюросына член итеп сайлана

һәм Мәскәүдә эшләргә калдырыла. Бюроның тапшыруы буенча М. Җәлил

беренче татар совет балалар журналларын («Кечкенә иптәшләр» һәм «Октябрь

баласы») оештыруда актив катнаша һәм 1932 елның ахырына кадәр («Октябрь

баласы» Казанга күчеп, «Пионер каләме» исеме белән чыга башлаганчы) шул

журналларның җаваплы редакторы булып эшли. Бер үк вакытта ул 1927-1931

елларда I Мәскәү дәүләт университетының әдәбият-сәнгать факультетында

укып югары белем ала. 1929 елда М. Җәлил партия сафына член булып керә.

1933-1934 елларда М. Җәлил Мәскәүдә татар телендә чыга торган

«Коммунист» газетасының әдәбият-сәнгать бүлеген җитәкли. Үзәк

газеталарда эшләгән елларда ул, журналист-хәбәрче буларак, күп кенә

промышленность предприятиеләренә, колхоз-совхозларга бара» халыкның

.тюрмышы һәм хезмәте белән якыннан таныша. Болар һәммәсе аның әдәби

иҗатында билгеле бер чагылыш табалар. 1934 елда шагыйрьнең күп кенә

шигырьләрен эченә алган шактый зур җыентыгы («Орденлы миллионнар»)

басыла һәм шул ук елны «Стихи Мусы Джалиля» исеме белән сайланма

шигырьләре беренче мәртәбә рус телендә чыга.

1935 елда Мәскәү дәүләт консерваториясе каршында татар опера театрына

профессиональ кадрлар әзерләү өчен Татар опера студиясе оештырылгач, М.

Җәлилне шунда әдәби бүлек мөдире итеп эшкә чакыралар. Шагыйрь үзе өчен

яңа бу хезмәткә дәртләнеп тотына, чагыштырмача кыска гына вакыт эчендә

опера сәнгатенең специфик үзенчәлекләрен, классик опера һәм балет

либреттоларының язылу хасиятләрен профессиональ белгеч дәрәҗәсендә

үзләштереп, студиядә зур оештыру эшләре алып бара: үз тирәсенә

дистәләрчә шагыйрьләрне һәм композиторларны туплый, аларны сәнгатьнең

катлаулы тармагында иҗат итәргә рухландыра, либреттолар язарга булыша,

беренче татар операларының тууына турыдан-туры иҗади ярдәмен күрсәтә.

1938 елда студиядә укуын тәмамлап Казанга кайткач та М. Җәлил опера

театрының әдәби бүлек җитәкчесе булып эшләвен дәвам иттерә.

Композиторлар белән аралашу, музыка дөньясы белән тыгыз бәйләнеш тоту

Җәлил иҗатында яңа үзгәрешләр тууга сәбәп була: әсәрләрендә лирик

җылылык, музыкальлек, нәфислек, халыкчан табигыйлек хасиятләре көчәя,

җыр һәм романслар иҗат итүгә игътибар арта. «Сагыну», «Җир җиләгем»,

«Җырым булсын бүләгем», «Карашларың» кебек хисләрнең сафлыгы һәм

тирәнлеге белән «аерылып торган шигырьләр, композиторлар тарафыннан

музыкага салынып, халыкның яраткан җырларына әвереләләр. Әдипнең

иҗатында бөтенләй яңа жанр-драматик поэма жанры да барлыкка килә.

«Алтынчәч» (1935-1941), «Илдар» (1940) драматик поэмалары нигезендә

композитор Н. Җиһанов соңыннан үзенең атаклы операларын иҗат итә.

М. Җәлилнең 1934-1941 еллар арасында язган лирик шигырьләре, җырлары,

«Хат ташучы» (1938), «Алтынчәч» кебек поэмалары сугышка кадәрге татар

совет поэзиясенең үзенчәлекле бер казанышы буларак тәкъдир ителәләр.

1939 елда М. Җәлил Татарстан Язучылар союзы идарәсенең җаваплы

секретаре итеп билгеләнә. Шул ук елны Казан хезмәт ияләре аны шәһәр

советына депутат итеп сайладылар. Ватан сугышын ул шушы җаваплы

постларда эшләгән җәмәгать эшлеклесе һәм күренекле әдип сыйфатында

каршылый.

1941 елның июль аенда М. Җәлил армиягә алына. Башта ул Казан

гарнизоны хәрби частендә рядовой кызылармеец булып хезмәт итә, аннары

Курск өлкәсендәге политработниклар әзерли торган алты айлык курсларга

укырга җибәрелә. Курск өлкәсенә фашист гаскәрләре якынлашкач, курслар

Татарстанның Минзәлә шәһәренә эвакуацияләнә. 1941 елның декабрендә

курсларны тәмамлагач, өлкән политрук М. Җәлил Мәскәү аша фронтка китә

(февраль, 1942), Ул Төньяк-көнбатыш фронтта чыга торган «Отвага» исемле

газетаның алгы сызыктагы хәрби корреспонденты итеп билгеләнә. 1942 елның

июнендә Волхов юнәлешендә барган канлы сугышлар вакытында, аларның

часте чолганышта калып, М. Җәлил каты яраланган хәлендә дошман кулына

эләгә. Шул көннән патриот шагыйрьнең фашист тоткынлыгындагы газаплы һәм

героик тормыш этабы башлана.

М. Җәлил һәм җәлилчеләрнең, яшерен оешма төзеп, фашизмга каршы алып

барган героик көрәше, каһарманлыклары турында дистәләрчә китаплар -

романнар, повестьлар драма әсәрләре һәм поэмалар язылган, кинофильмнар

төшерелгән. Иң мөһиме: Җәлил һәм аның иптәшләре ахыргы сулышларына кадәр

ватан алдында турылыклы булып калалар һәм фашизмга каршы көрәштә

тиңдәшсез рухи ныклык, батырлык үрнәге күрсәтәләр.

1944 елның февраль аенда Җәлилгә һәм аның көрәштәшләренә Дрезденда

суд була. Фашистик хәрби суд аларны, «дәүләткә каршы җимерү эше» алып

баруда гаепләп, үлем җәзасына хөкем итә. Шул елның 25 августында

Плетцензее төрмәсендә унбер җәлилченең гомере өзелә.

1956 елның 2 февралендә СССР Верховный Советы Президиумы Указы белән

Муса Җәлилгә Ватан сугышы чорында күрсәткән тиңдәшсез ныклыгы һәм

батырлыгы өчен Советлар Союзы Герое исеме бирелде, ә әсирлектә тудырган

поэтик иҗаты - бөтен дөньяга мәшһүр «Моабит дәфтәрләре» Ленин премиясенә

лаек булды.

«Моабит дәфтәрләре» - Җәлил поэзиясенең иң югары ноктасы. Моабит

шигырьләрендә шагыйрьнең шәхси образы, кичерешләре, фәлсәфи уйланулары

аша кеше рухының бөеклеге, куркусызлыгы, гуманистик табигате, гаделлек

һәм хаклык тантанасына якты ышанычы, туган иленә, туган халкына чиксез

мәхәббәте гаҗәеп зур эмоциональ көч һәм сәнгатьчә камиллек белән

гәүдәләнә.

Моабит шигырьләре шагыйрьне әдәбиятның бөтен дөнья орбитасына алып

чыкты. Бу шигырьләр, СССРдагы барлык милли телләргә тәрҗемә ителүдән

тыш, инглиз, француз, испан, немец, гарәп, япон, венгр, румын, чех,

корея һәм башка чит ил халыклары телләрендә дә кат-кат басылдылар.

М. Җәлилнең әдәби мирасы күп милләтле совет әдәбиятының кыйммәтле бер

казанышы булып тора. Аның әсәрләре кешеләрдә матур, гуманистик тойгылар

уята, аларны тормыштагы матурлыкны күрергә һәм шул матурлык өчен

көрәшергә чакыра.

М. Җәлил 1934 елдан СССР Язучылар союзы члены иде.

**Контрольные вопросы. Контроль сораулар.**

1. “Буреләр” шигырен ятларга яисэ анализ ясарга өйрәнергэ
2. Шагыйрь ни өчен сынландыру алымы кулланган?

***Примечание****:*

*Ответы сдать в электронном формате до 13.00 20.03.2020 на электронную почту* [**shafigullina-leysan@mail.ru**](mailto:shafigullina-leysan@mail.ru) *в теме письма указав номер группы и фамилию студента*